text: দৈনিক জনকন্ঠ || ব্রাদার্সে বিধ্বস্ত বিজেএমসি
  ব্রাদার্সে বিধ্বস্ত বিজেএমসি
  বাংলাদেশ প্রিমিয়ার লীগ ফুটবল ॥ ব্রাদার্স ৪-১ বিজেএমসি
  স্পোর্টস রিপোর্টার ॥ প্রথমার্ধে যদিও এক দল গোল করে এগিয়ে যায়, কিন্তু খেলা দেখে মনেই হয়নি ম্যাচে আর কোন দল গোল করবে। একেবারেই নিষ্প্রাণ, ম্যাড়ম্যাড়ে খেলা যাকে বলে। কিন্তু দ্বিতীয়ার্ধে পাল্টে গেল দৃশ্যপট। হতে লাগলো একের পর এক গোল। দু'দলই গোল করেছে। তবে এক দল অনেক বেশি। জেবি বাংলাদেশ প্রিমিয়ার লীগ ফুটবলে মঙ্গলবার ব্রাদার্স ইউনিয়ন লিমিটেড ৪-১ গোলে বিধ্বস্ত করেছে টিম বিজেএমসিকে। প্রথম লেগে উভয়দল ড্র করেছিল ১-১ গোলে।
  ম্যাচের ৩ মিনিটেই গোল করে এগিয়ে যায় ব্রাদার্স। কাউন্টার এ্যাটাক করে তারা। মাঝমাঠ থেকে বল নিয়ে বিজেএমসির বক্সে ঢুকে বাঁ পায়ের নয়নাভিরাম শটে গোল করেন মিডফিল্ডার শফিকুল ইসলাম শফি (১-০)।
  ৬২ মিনিটে ব্যবধান দ্বিগুণ করে ব্রাদার্স। ৬০ মিনিটে বল নিয়ে বিজেএমসির সীমানায় ঢুকে পড়েন নাইজিরিয়ান ফরোয়ার্ড এনকোচা কিংসলে। বল বিপদমুক্ত করতে গিয়ে হ্যান্ডবল করেন বিজেএমসির ডিফেন্ডার খান মোঃ তারা। রেফারি আনিসুর রহমান হলুদ কার্ড দেখান তাকে। ডি বক্সের মাত্র এক গজ দূরে ফ্রি কিক পায় ব্রাদার্স। ডান পায়ের চমৎকার বাঁকানো শটে হাইতিয়ান মিডফিল্ডার অগাস্টিন ওয়ালসন বল পাঠান জালে (২-০)। বিজেএমসির গোলরক্ষক আরিফুজ্জামান হিমেল আপ্রাণ চেষ্টা করে ঝাঁপিয়েও বলের নাগাল পাননি। লীগে এটা ওয়ালসনের ব্যক্তিগত অষ্টম গোল। ৬৭ মিনিটে ব্যবধান কমায় সোনালী আঁশের দল বিজেএমসি। ডিফেন্ডার খান মোঃ তারার বাড়িয়ে দেয়া বল বক্সে রিসিভ করে ডান পায়ে শট নেন বিজেএমসির অধিনায়ক-ফরোয়ার্ড নাইজিরিয়ান এলেটা কিংসলে। প্রতিপক্ষের ডিফেন্ডারদের গায়ে বল লেগে গতিপথ বদলে হয়ে বল ঠাঁই নেয় জালে (১-২)। ৮৮ মিনিটে ব্রাদার্সের ওয়ালসনের পাস থেকে বক্সে বল নিয়ে আগুয়ান গোলরক্ষককে কাটিয়ে ডান পায়ে প্লেসিং শটে লক্ষ্যভেদ করেন এনকোচা (৩-১)। ইনজুরি সময়ে (৯০+৩ মিনিটে) আরেকটি গোল করেন এনকোচা (৪-১)। লীগে এটা এনকোচার ব্যক্তিগত ত্রয়োদশ গোল, যা দ্বিতীয় সর্বোচ্চ। ১৪ গোল নিয়ে তালিকার শীর্ষে আছেন আরেক নাইজিরিয়ান ফরোয়ার্ড, ঢাকা আবাহনীর সানডে চিজোবা। মঙ্গলবারই ঢাকায় ম্যাচ শেষ হয় পেশাদার লীগের। আজ কোন ম্যাচ নেই। বৃহস্পতিবার থেকে ময়মনসিংহে শুরু হবে পেশাদার লীগের চতুর্দশ রাউন্ডের খেলা।